21.11.2022
RO
Jurnalul Oficial al Uniunii Europene
L 300/15
riscurile în materie de pace și securitate pe care le prezintă deturnarea și utilizarea abuzivă a IA civile de către agenți iresponsabili, prin procese de inovare responsabile și ii) vor consolida legătura dintre eforturile de atenuare a riscurilor depuse în sfera civilă în ceea ce privește IA responsabilă și eforturile aflate deja în desfășurare la nivel interguvernamental în cadrul comunității care susține dezarmarea, controlul armamentelor și neproliferarea.
Un aspect esențial este acela că proiectele nu sunt menite să stabilească noi standarde, principii sau reglementări și nici să intervină în domenii care țin de competența statelor.
În schimb, ele urmăresc să dezvolte activități de inovare responsabilă pe plan civil, să ia în calcul riscurile pentru pace și securitate pe care le prezintă deturnarea și utilizarea abuzivă a IA civile de către agenți iresponsabili și să ofere formare cu privire la eforturile interguvernamentale actuale care sunt relevante în acest sens.
Pentru a ajunge în mod efectiv la comunitatea civilă din domeniul IA și a avea un impact asupra acesteia, proiectele pun în aplicare o abordare tridirecțională, urmărind: (a) să colaboreze cu formatorii – să lucreze împreună cu anumiți formatori și cu anumite persoane care elaborează programe academice în legătură cu elaborarea și promovarea de materiale educaționale care pot fi utilizate pentru a integra în programele de formare a viitorilor profesioniști din domeniul IA (de exemplu, în cursuri privind etica IA și inovarea responsabilă) considerațiile referitoare la riscurile la adresa păcii și securității care decurg din deturnarea și utilizarea abuzivă a cercetării și inovării civile în domeniul IA de către agenți iresponsabili; (b) să colaboreze cu studenții – să asigure familiarizarea anumitor studenți din domeniul științelor, tehnologiei, ingineriei și matematicii (STIM) selectați din întreaga lume cu modul în care riscurile la adresa păcii și securității pe care le prezintă deturnarea și utilizarea abuzivă de către agenți iresponsabili a dezvoltării civile a IA pot fi identificate, prevenite sau atenuate în cadrul procesului de cercetare și inovare sau prin alte procese de guvernanță; și (c) să colaboreze cu industria IA – să colaboreze cu asociații profesionale și cu organisme de standardizare, precum Institutul Inginerilor Electrotehniști și Electroniști (IEEE), în vederea (i) diseminării de materiale pedagogice adaptate și de activități de mobilizare în rândul profesioniștilor din domeniul tehnic; (ii) sprijinirii utilizărilor pozitive ale IA pentru pace și securitate; și (iii) facilitării dialogului și a schimbului de informații între experții din mediul academic, sectorul privat și cel guvernamental cu privire la modul în care poate fi atenuat riscul de deturnare și de utilizare abuzivă a cercetării și inovării civile în domeniul IA de către agenți iresponsabili.
O astfel de abordare permite ca proiectele să ajungă la comunitatea din domeniul IA la toate nivelurile, incluzând nu numai profesioniștii actuali, ci și generațiile viitoare.
Aceasta permite, de asemenea, stabilirea de relații între sectorul universitar, cel industrial și sectoare de altă natură și sprijină sustenabilitatea eforturilor viitoare prin crearea de rețele care trec dincolo de aceste limite.
Proiectele urmăresc, de asemenea, să utilizeze experiența și capacitatea SIPRI și UNODA de a strânge laolaltă actorii relevanți pentru a avea un impact asupra comunității din domeniul IA la nivel mondial, nu doar asupra părților interesate din UE.
SIPRI și UNODA se află într-o poziție unică pentru a ajunge la actorii din domeniul IA din Africa, Asia-Pacific, Europa, America de Nord și America de Sud și pentru a facilita cooperarea dintre aceștia.
Ambele entități au, de asemenea, experiență în alte domenii ale științei și tehnologiei care se confruntă cu provocări similare, în materie de dublă utilizare și proliferare, inclusiv în domeniul biotehnologiei.
De asemenea, proiectele urmăresc să profite de condițiile existente în Uniunea Europeană, precum (a) existența unor procese avansate care implică mai multe părți interesate în domeniul IA responsabile; (b) nivelul ridicat de implicare și de expertiză din UE în ceea ce privește chestiunile legate de dezarmare, controlul armamentelor și neproliferare; (c) diversitatea legăturilor pe care organizațiile universitare, de cercetare și din sectorul privat din UE le au cu alte regiuni, în special cu cele din sudul global, care vor constitui, de asemenea, un obiectiv major al eforturilor de implicare; și (d) diversitatea naționalităților studenților, formatorilor și inginerilor din universități, instituții de cercetare și sectorul privat.
Incluziunea va reprezenta o considerație esențială pentru desfășurarea activităților din cadrul proiectelor.
Pentru a sprijini în mod eficace comunitatea din domeniul IA, proiectele țin seama de faptul că comunitatea din domeniul IA este formată dintr-o gamă diversă de actori și, în special, că (a) genul este un factor extrem de relevant.
Din acest motiv, egalitatea de gen va fi integrată în conformitate cu strategiile existente la nivelul sistemului ONU privind integrarea perspectivei de gen și a parității.
Participarea femeilor la toate activitățile din cadrul proiectului va fi încurajată și necesară; și (b) incluziunea persoanelor cu handicap, precum și luarea în considerare în mod rezonabil a nevoilor acestora vor fi asigurate pe întreaga durată a procesului.
Acest lucru va include eliminarea obstacolelor din calea participării persoanelor cu handicap, precum și asigurarea faptului că sunt luate măsuri pentru implicarea acestor persoane și pentru facilitarea reprezentării opiniilor și experiențelor substanțiale ale acestora.